
_START_ARTICLE_
Lån
_START_PARAGRAPH_
Et lån er en aftale mellem to parter, hvor den ene part, långiver eller kreditor, udlåner en genstand eller et pengebeløb, og den anden part, låntager eller debitor (også kaldet skyldneren eller blot låneren), påtager sig en forpligtelse til at levere eller betale det lånte tilbage efter nærmere aftale. Pengelån ydes (bortset fra private lån mellem venner og familie) typisk mod et yderligere vederlag, typisk i form af rente og/eller oprettelsesgebyr. Dette kaldes også for kreditomkostninger._NEWLINE_Långiver siges at have en fordring på låntager. Låntager har en gæld til långiver.
_START_SECTION_
Debitors pligter
_START_PARAGRAPH_
I Danmark gælder gældsbrevsloven, hvis bestemmelse i §3 ofte som huskeregel gengives som pengeskyld er bringeskyld (med fortsættelsen: anden skyld er henteskyld) og udtrykker, at debitor ved pengelån har pligt til at betale de aftalte ydelser, men yderligere skal gøre dette til rette tid og på rette sted. Rettidig betaling indebærer, at det er debitors ansvar at ydelsen kommer långiver i hænde inden betalingsfristens udløb, mens rette betalingssted er det af kreditor anviste betalingssted._NEWLINE_Der ligger også i bestemmelsen, at eventuelle omkostninger ved betalingen afholdes af debitor.
_START_SECTION_
Kreditrisiko
_START_PARAGRAPH_
Et lån, hvor en aftalt betaling ikke er sket, siges at være misligholdt, og låntager siges at være i restance._NEWLINE_Typisk kan långiver opsige et lån til umiddelbar indfrielse, hvis restancen har varet længere end en vis periode, og er der stillet sikkerhed for lånet, vil kreditor kunne søge denne realiseret. Samtidigt vil låntager typisk skulle betale en højere rente, kaldet morarente, og et gebyr._NEWLINE_Risikoen for misligholdelse og for tab for långiver som følge heraf, kaldes kreditrisiko._NEWLINE_Låntagere i større lån, herunder internationale obligationslån, vil ofte have underkastet sig en kreditvurdering af et kreditvurderingsbureau (ratingbureau), der udarbejder en bedømmelse af kreditrisikoen og tildeler en karakter (rating), der udtrykker denne.
_START_SECTION_
Udregning af lån
_START_PARAGRAPH_
Herunder følger et eksempel på renteberegningen for et lån_NEWLINE_Lån: 100 kr. 12% p.a. 1% pr. mdr._NEWLINE__NEWLINE_1. måned 100kr +1%_NEWLINE__NEWLINE_2. måned 100*0,01+100=101 +1%_NEWLINE__NEWLINE_3. måned 101*0,01+101=102,01 _NEWLINE__NEWLINE_K = start kapital _NEWLINE__NEWLINE_Kn= ny kapital (det man ender med) _NEWLINE__NEWLINE_n= antal tilskrivninger_NEWLINE__NEWLINE_p= procent: 100*(5%=0,05) _NEWLINE_Kn=K*(1+p)^n_NEWLINE_Kn=10.000(1+0,00292)^10= 11,894
_START_SECTION_
Forbrugslån
_START_PARAGRAPH_
Forbrugslån er stillet uden sikkerhed og kan typisk optages hurtigt online. Forbrugslån ydes af finansieringsselskaber, pengeinstitutter og visse butikskæder til finansiering af forbrug. Dette være sig husholdningsanskaffelser i form af varige forbrugsgoder, f.eks. bil, nyt ejendomsinventar eller tilsvarende. Der har tidligere været store forskelle på omkostningsniveauet ved forbrugslån, men nye love har skabt større gennemsigtighed vedr. rente- og gebyrvilkår, mens også forøget konkurrence har reduceret finansieringsomkostningerne._NEWLINE_Der findes mange forbrugslån i Danmark som alle har specialiseret sig inden for forskellige beløbsstørrelser. Via denne type lån udlånes der f.eks. alt fra 5.000 kr. til 300.000 kr. Dog findes der endnu mindre lån, kaldet kviklån.
_START_SECTION_
Kreditformidler
_START_PARAGRAPH_
En kreditformidler er en fysisk eller juridisk person, der ikke optræder som kreditgiver, men som mod betaling af et honorar hjælper låntager med at indhente relevante lånetilbud.